Kaikki suuret osakkeenomistajat riippumatta omistuspohjasta nimittävät omia edustajiaan yhtiöidensä hallituksiin. Valtio on Suomen suurin osakkeenomistaja. Yksi vaikuttamisen tapa on nimittää osaavia ja kokeneita virkamiehiä ehdolle valtio-omisteisien yhtiöiden hallituksiin. Yhtiökokous valitsee hallituksen.
Yhtiön strategiaa, investointeja ja muita merkittäviä asioita koskevat päätökset tehdään yhtiön hallituksessa. Valtion yhtiöomistuksiin liittyvien strategisten intressien varmistamisen kannalta on tärkeää, että valtion intressit tunteva henkilö on mukana valmistelemassa näitä päätöksiä.
Valtio-omistajalla on vuosikymmeniä ollut edustajansa listaamattomien yhtiöidensä hallituksissa. Valtio-omistaja on nyt pitänyt tärkeänä sitä, että myös niissä pörssiyhtiöissä, joissa valtiolla on strateginen omistus, hallituksissa on yhtiökokouksessa valittu valtio-omistajan edustaja. Myös Solidiumin pyrkimyksenä on nimittää lähipiirinsä henkilöitä sen portfolioyhtiöihin.
Valtio-omistaja on nimennyt hallituksiin virkamiehiä, jotka tuntevat valtion tavoitteet ja periaatteet ja omistusstrategiaa, sekä varmistanut, että ehdotetuilla henkilöillä on tehtävän vaatima pätevyys ja kokemus.
Virkamiesjäsen voi myös ottaa hallituksen puheenjohtajan kanssa esiin tarpeen keskustella valtio-omistajan kanssa jostain yksittäisestä asiasta. Tässäkin tapauksessa toimitaan osakeyhtiölain ja hyvän hallintotavan mukaisesti, mikä tarkoittaa sitä, että keskustelut omistajan suuntaan käy aina hallituksen puheenjohtaja tai yhtiön toimiva johto.
Virkamies toimii hallituksen jäsenenä osakeyhtiölain mukaisesti ja yhtäläisesti muiden hallitusjäsenten kanssa kaikkien osakkeenomistajien edustajana. Virkamiestä koskevat samat luottamuksellisuutta ja hyvää hallintotapaa koskevat velvoitteet ja vastuut kuin muitakin jäseniä.